CELEX: 32013D0130
Language: mt
Date: 2013-03-13 00:00:00
Title: 2013/130/UE: Deċiżjoni ta’ Implimentazzjoni tal-Kummissjoni tat- 13 ta’ Marzu 2013 li tirrifjuta restrizzjoni tal-awtorizzazzjoni ta’ prodott bijoċidali li fih l-indoxacarb innotifikat mill-Ġermanja skont id-Direttiva 98/8/KE tal-Parlament Ewropew u tal-Kunsill (notifikata bid-dokument C(2013) 1366)

15.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 72/13
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-13 ta’ Marzu 2013
   li tirrifjuta restrizzjoni tal-awtorizzazzjoni ta’ prodott bijoċidali li fih l-indoxacarb innotifikat mill-Ġermanja skont id-Direttiva 98/8/KE tal-Parlament Ewropew u tal-Kunsill
   (notifikata bid-dokument C(2013) 1366)
   (Il-test bil-Ġermaniż biss huwa awtentiku)
   (2013/130/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (1), u b’mod partikolari l-Artikolu 4(4) tagħha,
   Billi:
   
               (1)
            
            
               L-Anness I tad-Direttiva 98/8/KE fih il-lista tas-sustanzi attivi approvati fil-livell tal-Unjoni għall-inklużjoni fil-prodotti bijoċidali. Id-Direttiva tal-Kummissjoni 2009/87/KE tad-29 ta’ Lulju 2009 li temenda d-Direttiva 98/8/KE tal-Parlament Ewropew u tal-Kunsill biex tinkludi l-indoxacarb bħala sustanza attiva fl-Anness I għaliha (2) żiedet is-sustanza attiva indoxacarb mal prodotti li jappartjenu għat-tip ta’ prodotti Nru 18: Insettiċidi, akariċidi u prodotti għall-kontroll ta’ artropodi oħra, kif iddefinit fl-Anness V tad-Direttiva 98/8/KE.
            
         
               (2)
            
            
               Id-Direttiva 2009/87/KE teħtieġ li l-Istati Membri jivvalutaw, bl-iskop li tingħata l-awtorizzazzjoni għal prodott, kwalunkwe xenarju rilevanti ta’ użu li ma ġiex indirizzat b’mod rappreżentattiv fil-valutazzjoni tar-riskji fil-livell tal-Unjoni.
            
         
               (3)
            
            
               Il-kumpanija DuPont de Nemours (Deutschland) GmbH (“l-applikant”) bagħtet applikazzjoni lir-Renju Unit għal awtorizzazzjoni ta’ prodott li fih l-indoxacarb (“il-prodott ikkontestat”) skont l-Artikolu 8 tad-Direttiva 98/8/KE. L-ismijiet u n-numri ta’ referenza tal-prodott ikkontestat fir-Reġistru għall-Prodotti Bijoċidali (“R4BP”) huma indikati fl-Anness ta’ din id-deċiżjoni.
            
         
               (4)
            
            
               Fit-28 ta’ Ottubru 2011, ir-Renju Unit awtorizza l-prodott ikkontestat għall-kontroll tan-nemel. Skont dik l-awtorizzazzjoni, il-prodott jista’ jiġi applikat biss fid-djar residenzjali u madwarhom, f’faċilitajiet industrijali, f’uffiċċji, imħażen, kċejjen kummerċjali, sptarijiet, skejjel, ċentri tal-kura, lukandi, karozzi tal-linja, ferroviji, ajruplani u stabbilimenti kummerċjali u ta’ bejgħ bl-imnut. Dik l-awtorizzazzjoni tipprevedi wkoll li l-applikazzjoni tal-prodott ikkontestat f’żoni fejn jiġi servit l-ikel jew l-għalf jew stabbilimenti tal-għalf tista’ sseħħ biss bħala trattament fil-qsim u x-xquq. L-awtorizzazzjoni stabbilixxiet li fuq il-prodott kellu jkun hemm tikketta bil-kliem li ġej: “Mhux għall-użu f’żoni fejn ikel/għalf, utensili għall-ikel jew uċuħ li jintużaw għall-ipproċessar tal-ikel jistgħu jiġu f’kuntatt mal-prodott jew ikkontaminati minnu”.
            
         
               (5)
            
            
               Fil-21 ta’ Diċembru 2011, l-applikant bagħat applikazzjoni kompluta lill-Ġermanja għal rikonoxximent reċiproku tal-ewwel awtorizzazzjoni fir-rigward tal-prodott ikkontestat.
            
         
               (6)
            
            
               Fit-23 ta’ April 2012, il-Ġermanja nnotifikat lill-Kummissjoni, lill-Istati Membri l-oħra u lill-applikant dwar il-proposta tagħha li tirrestrinġi l-ewwel awtorizzazzjoni skont l-Artikolu 4(4) tad-Direttiva 98/8/KE billi teskludi l-protezzjoni tal-ikel mill-użi awtorizzati maħsuba tal-prodott ikkontestat.
            
         
               (7)
            
            
               Bħala ġustifikazzjoni għan-notifika, il-Ġermanja fis-sottomissjoni tagħha sostniet li l-prodotti użati għall-protezzjoni tal-ikel huma koperti, għal dan il-għan, bir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (3), u huma għalhekk esklużi mill-kamp ta’ applikazzjoni tad-Direttiva 98/8/KE jekk l-ikel protett jikkonsisti minn pjanti jew prodotti tal-pjanti fi ħdan it-tifsira tal-Artikolu 3(5) u (6) tar-Regolament (KE) Nru 1107/2009.
            
         
               (8)
            
            
               Il-Kummissjoni stiednet lill-Istati Membri l-oħra u lill-applikant biex jissottomettu kummenti bil-miktub rigward in-notifika fi żmien 90 jum skont l-Artikolu 27(1) tad-Direttiva 98/8/KE. Intbagħtu kummenti qabel l-iskadenza mir-Renju Unit, Franza u Spanja. In-notifika ġiet diskussa wkoll bejn ir-rappreżentanti tal-Kummissjoni u r-rappreżentanti tal-Awtoritajiet Kompetenti tal-Istati Membri għall-prodotti bijoċidali waqt il-laqgħa tal-Grupp li Jiffaċilita l-Awtorizzazzjoni tal-Prodotti u r-Rikonoxximent Reċiproku tat-22-23 ta’ Mejju 2012 li fiha l-applikant kien preżenti.
            
         
               (9)
            
            
               Peress li ma hemmx dubju dwar li l-prodott huwa kopert bid-definizzjoni ta’ prodott bijoċidali fl-Artikolu 2(1)(a) tad-Direttiva 98/8/KE, li jrid jiġi eżeminat huwa sempliċiment jekk il-prodott huwiex madankollu eskluż mill-kamp ta’ applikazzjoni tad-Direttiva 98/8/KE permezz tal-Artikolu 1(2)(r) ta’ dik id-Direttiva għal finijiet ta’ ċerti użi, f’liema każ dawk l-użi partikolari jkunu jeħtieġu awtorizzazzjoni addizzjonali skont ir-Regolament (KE) Nru 1107/2009.
            
         
               (10)
            
            
               Għaldaqstant skont l-Artikolu 2(1)(a) tar-Regolament (KE) Nru 1107/2009 dak ir-Regolament ma japplikax għal prodotti li l-għan ewlieni tagħhom huwa meqjus li huwa l-iġjene iktar milli l-protezzjoni ta’ pjanti jew ta’ prodotti tal-pjanti.
            
         
               (11)
            
            
               Il-prodott ikkontestat huwa, fost affarijiet oħra, maħsub għall-użu bħala insettiċida kontra n-nemel fil-kċejjen kummerċjali. Waħda mill-intenzjonijiet ta’ tali użu tista’ tkun il-protezzjoni ta’ prodotti tal-pjanti kif iddefinit fl-Artikolu 3(6) tar-Regolament (KE) Nru 1107/2009, li jistgħu jinkludu l-ikel.
            
         
               (12)
            
            
               Il-prodott ikkontestat huwa maħsub wkoll għal għadd kbir ta’ oqsma ta’ użu, fejn mhux se jaqdi l-għan li jipproteġi l-ikel li jikkonsisti minn pjanti jew prodotti tal-pjanti. Barra minn hekk, anki l-applikazzjoni fil-kċejjen kummerċjali ma tistax titqies bħala maħsuba l-ewwel u qabel kollox għall-protezzjoni tal-prodotti tal-pjanti: L-ewwel nett, il-prodott ikkontestat ma għandux jiġi applikat direttament fuq l-ikel jew indirettament jiġi f’kuntatt mal-ikel permezz tal-applikazzjoni fuq strutturi vojta. It-tieni, ħafna mill-prodotti użati fi kċina kummerċjali mhumiex prodotti tal-pjanti (4). It-tielet, Stati Membri oħra minbarra l-Ġermanja infurmaw lill-Kummissjoni li l-prodott ikkontestat jintuża fil-kċejjen għall-konformità mar-rekwiżiti ta’ iġjene ġenerali skont l-Anness II tar-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene tal-oġġetti tal-ikel (5) għall-istadji kollha tal-produzzjoni, l-ipproċessar u t-tqassim.
            
         
               (13)
            
            
               Peress li l-iskop ewlieni tal-prodott ikkontestat huwa l-iġjene iktar milli l-protezzjoni ta’ pjanti jew ta’ prodotti tal-pjanti, il-prodott mhuwiex eskluż mill-kamp ta’ applikazzjoni tad-Direttiva 98/8/KE bis-saħħa tal-Artikolu 1(2)(r) ta’ dik id-Direttiva għall-iskop tal-użu tiegħu fil-kċejjen kummerċjali. Il-Kummissjoni għalhekk tikkunsidra li r-restrizzjoni mitluba mill-Ġermanja ma tistax tkun iġġustifikata għar-raġunijiet ippreżentati.
            
         
               (14)
            
            
               Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Prodotti Bijoċidali,
            
         ADOTTAT DIN ID-DEĊIŻJONI:
   Artikolu 1
   Il-proposta mill-Ġermanja għar-restrizzjoni tal-awtorizzazzjoni mogħtija mir-Renju Unit fit-28 ta’ Ottubru 2011 tal-prodott imsemmi fl-Anness, billi tiġi eskluża l-protezzjoni tal-ikel mill-użi awtorizzati maħsuba tal-prodott, hija rrifjutata.
   Artikolu 2
   Din id-Deċiżjoni hija indirizzata lir-Repubblika Federali tal-Ġermanja.
   
      Magħmul fi Brussell, it-13 ta’ Marzu 2013.
      
         
            Għall-Kummissjoni
         
         Janez POTOČNIK
         
            Membru tal-Kummissjoni
         
      
   
   
      (1)  ĠU L 123, 24.4.1998, p. 1.
   
      (2)  ĠU L 198, 30.7.2009, p. 35.
   
      (3)  ĠU L 309, 24.11.2009, p. 1.
   
      (4)  Ara, f’dan ir-rigward, dokument gwida ppubblikat li dwaru hemm qbil bejn is-servizzi tal-Kummissjoni u l-awtoritajiet kompetenti tal-Istati Membri għad-Direttiva dwar il-Prodotti Bijoċidali 98/8/KE u għad-Direttiva tal-Kunsill 91/414/KEE (ĠU L 230, 19.8.1991, p. 1) dwar il-prodotti għall-protezzjoni tal-pjanti bl-isem ta’ “Demarkazzjoni bejn id-Direttiva 98/8/KE dwar it-tqegħid fis-suq tal-prodotti bijoċidali u d-Direttiva 91/414/KEE li tikkonċerna t-tqegħid fis-suq ta’ prodotti għall-protezzjoni tal-pjanti”, disponibbli fuq il-websajt http://ec.europa.eu/food/plant/protection/evaluation/borderline_en.htm
   
   
      (5)  ĠU L 139, 30.4.2004, p. 1.
   
      ANNESS
      Prodott li għalih il-proposta mill-Ġermanja ta’ restrizzjoni tal-awtorizzazzjoni mogħtija skont l-Artikolu 4 tad-Direttiva 98/8/KE, hija rrifjutata:
      
                  Isem il-prodott fir-Renju Unit
               
               
                  In-numru ta’ referenza tal-applikazzjoni tar-Renju Unit fir-Reġistru għall-Prodotti Bijoċidali
               
               
                  Isem il-prodott fil-Ġermanja
               
               
                  Numru ta’ referenza tal-applikazzjoni tal-Ġermanja fir-Reġistru tal-Prodotti Bijoċidali
               
            
                  DuPont Advion Ant Gel 0,05 %
               
               
                  2010/1949/4987/UK/AA/5945
               
               
                  Advion® Ameisen Gel
               
               
                  2011/1949/4987/DE/MA/28005